**DRŽIM SE VSEH UKREPOV VLADE**

Prvi val okužb. Korona virus je bil za vse evropske države skoraj neizogiben. Virus se je zato razširil tudi po Sloveniji. Naraščalo je število okužb in vlada je morala sprejeti stroge ukrepe za omejitev širjenja korona virusa. Ukrepi so bili po mojem mnenju učinkoviti in so hitro ustavljali širitev novega korona virusa. Seveda ni poteklo vse gladko, ker v Sloveniji nismo imeli zadosti zaščitne opreme za tako široko populacijo prebivalstva. Potrebovali smo predvsem zaščitne maske, primanjkovalo je zaščitne opreme in ventilatorjev v zdravstvu. Opreme je primanjkovalo po vsej Evropi in je bila tudi v Sloveniji težko dobavljiva. Na srečo so se stvari na koncu umirile.

Jeseni se je začel drugi val okužb. Vlada je sprejela nove ukrepe, ki niso bili tako ostri kot ob prvem valu. Moje mnenje je, da so bili ukrepi pravi, vendar jih nismo dosledno upoštevali. Eden od takih ukrepov se je dogajal v šolah. Med poukom smo morali nositi maske. Takoj ko je zazvonil zvonec in je učitelj odšel iz razreda, ni bilo učenca, ki je na svojem obrazu še nosil masko. Neodgovornost ljudi sem opazil tudi na zasebnih zabavah in združevanjih večjih skupin, kjer se niso držali zaščitnih ukrepov. Ob takih primerih se vprašamo, ali takšni ljudje sploh pomislijo na rizične skupine ljudi in na zdravstveno osebje. Ali jim je mar samo zase …

Epidemija pa se zaradi takšnih primerov še hitreje širi. Vlada je zaostrila ukrepe. Sedaj so vrtci in šole zaprti. Odprti so le dežurni vrtci, pri katerih starši otrok ne morejo delati od doma. Deluje tudi šola od prvega do petega razreda. Višji razredi se šolamo na daljavo. Ko smo ravno pri tem, naj povem, da mi je šolanje na daljavo všeč. Želim si, da tako tudi ostane do konca epidemije. Šolanje na daljavo poteka brez večjih težav. Za razliko od lani imamo sedaj vsak dan videokonference, ki smo jih prejšnje leto imeli le nekajkrat. Pri pouku s sošolci veliko sodelujemo in smo veseli, ker imamo ustno razlago. Zjutraj nam ni treba na mrzlem čakati na avtobus. S tem ko delam od doma, pridobivam nova računalniška znanja. Pri delu od doma sem bolj sproščen. Občasno imam težave s povezavo. Verjamem, da se bo stanje izboljšalo, ker se gradi optično omrežje.

Seveda pa ne smemo pozabiti na zdravstvo. Pri prvem valu okužb bi skoraj doživeli zlom zdravstva. Na srečo se to ni zgodilo. Zdravniško osebje se zelo trudi. Ukinili so vse ne nujne zdravstvene posege, veliko klinik se je spremenilo v kovid bolnišnice. Imajo tudi točke za testiranje. Tudi sam sem že bil na kovid testiranju. Naj vam povem, da je zelo boleče. Rezultate izveš v 48 urah, do takrat pa moraš biti v izolaciji.

Rad bi povedal, da se držim vseh zaščitnih ukrepov vlade. Vendar vsi vemo, da bi se jih morali držati čisto vsi, drugačene ne bomo omejili širjenja virusa.

Želim si, da bi ta kriza čimprej minila, da bi se lahko vsi spet družili. Da bi vsi začeli ravnati odgovorno. Želim si tudi čim prejšnjo iznajdbo cepiva.

Klemen